NSB og Nettbuss samles under nytt navn – det nye navnet er Vy

NSB samler tog- og bussvirksomheten under en ny, felles merkevare.

Styreleder i NSB, Dag Mejdell og konsernsjef i NSB Geir Isaksen presenterer nytt felles navn for NSB og Nettbuss. Roald, Berit / NTB scanpix

Helene Skjeggestad Korrespondent i Russland

NTB

12. mars 2019 08:22 Sist oppdatert 12. mars 2019

NSB og Nettbuss skal nå hete Vy.

– Vi skal se fremover, mot en kollektiv fremtid, sier konsernsjef Geir Isaksen.

Vy betyr utsyn, oversikt, oversyn. Det er et norsk ord som kommer fra fransk voir, som betyr å se.

– Vi har en vy for fremtiden, sier Isaksen.

– Vi har vyer på vegne av samfunnet og kundene våre. Vi vil skape fremtidens transportløsninger ved å samle buss- og togtilbudet, utvikle nye digitale løsninger og utforske flere transportmidler. Samtidig er høy kvalitet og punktlighet på våre tog- og bussreiser alltid første prioritet, skriver selskapet i pressemeldingen.

Konsernsjefen viste på pressekonferansen også frem bilder av et nytt tog og en ny buss. De er grønne med bokstavene Vy på siden. Det grønne skal representere en miljøvennlig fremtid. Den bølgende logoen spiller på bevegelse, en reise.

Bilde av det nye toget. Roald, Berit / NTB scanpix

Bidle av den nye bilen. Roald, Berit / NTB scanpix

Isaksen viste også frem en hvit og grønn bybil. De nye uniformene er også grønne.

– Det er første gang vi har spesialdesignet dameuniformer hos oss, sa konsernsjefen, og legger til:

– Herreuniformen har et litt ledigere snitt.

Skal peke fremover

– Dette er en historisk dag for oss. Vi er stolte av å presentere et nytt felles navn.

Slik åpnet styreleder Dag Mejdell pressekonferansen tirsdag.

– Flere ønsker å reise kollektivt og miljøvennlig. Vi skal styrke kjernevirksomheten tog og buss. De skal knyttes tettere sammen. Vi trenger en ny felles merkevare og identitet for å skape samhold og stolthet internt. Samt gjøre det enklere for kundene, sier Mejdell.

I snart 100 år har buss og tog vært en del av samme konsern. I 1883 ble Norges Statsbaner opprettet. Allerede i 1925 begynte man også å kjøre buss.

– Det er en lang historie, og i dag reiser en halv million mennesker med oss i Norge og Sverge, sier Isaksen om den historiske bakgrunnen til NSB og Nettbuss, og legger til:

– Målet er at vi skal gjøre det enklere å reise miljøvennlig. NSB er ikke lenger et dekkende navn.

NSB er nå historie. Det nye navnet er Vy. Kallestad, Gorm / NTB scanpix

Navnebytter

Navneskifte i store organisasjoner og selskaper skaper ofte debatt.

I 2016 skiftet Jernbaneverket navn til BaneNor. Språkrådets direktør Åse Wetås sa da til Aftenposten at det bryter med de fleste retningslinjene for gode navnevalg i staten.

Statoil byttet navn i fjor til Equinor. Det fikk også en blandet – og noe lattermild – mottagelse.

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding